Broj: 711-I-1064-M-54/20-02-19

Zagreb, 2. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Sanje Šaban, pomoćnice ministra graditeljstva i prostornog uređenja, za davanjem mišljenja Povjerenstva,** na 90. sjednici, održanoj 2. srpnja 2020.g., daje sljedeće

**MIŠLJENJE**

**Na temelju članka 13. stavka 3. ZSSI-a dužnosnica Sanja Šaban može za vrijeme obnašanja dužnosti pomoćnice ministra graditeljstva i prostornog uređenja sudjelovati u znanstveno istraživačkom projektu kao i stjecati prihode i naknade po osnovi sudjelovanja u navedenom projektu, uz obvezu da u Izvješću o imovinskom stanju dužnosnika prijavi Povjerenstvu prihode stečene na temelju navedene istraživačke djelatnosti, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnijela je dužnosnica Sanja Šaban, pomoćnica ministra graditeljstva i prostornog uređenja. U knjigama ulazne pošte zahtjev je zaprimljen pod poslovnim brojem: 711-U-2233-M-54/20-01-4 24. lipnja 2020. g., povodom kojeg se vodi predmet broj M-54/20.

Člankom 3. stavkom 2. ZSSI-a propisano je kako su pomoćnici ministara dužnosnici u smislu odredbi ZSSI-a, stoga je Sanja Šaban povodom obnašanja dužnosti pomoćnice ministra graditeljstva i prostornog uređenja obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica Sanja Šaban postavlja upit smije li u smislu ZSSI-a dužnosnik sudjelovati u znanstvenom i istraživačkom projektu, a da polje istraživanja nije vezano uz poslove kojima se bavi u Ministarstvu. Naime, dužnosnica navodi da su u okviru poslova kojima se bavi u Ministarstvu graditeljstva i prostornog uređenja izrada prostornih planova državne razine kao i uspostava informacijskog sustava prostornog uređenja, a da je dobila priliku sudjelovati u znanstveno istraživačkom projektu valorizacije kulturne baštine čiji bi rezultat bio uspostava smjernica i kriterija kojima bi se vrijedni arhitektonski dijelovi mogli zadržati u prostoru.

Uvidom u izvješće o imovinskom stanju dužnosnika kojeg je dužnosnica Sanja Šaban podnijela Povjerenstvu povodom stupanja na dužnost 12. ožujka 2019. g. dužnosnicaje navela kako dužnost pomoćnice ministra graditeljstva i prostornog uređenja obnaša profesionalno uz primitak plaće.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti. Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Na temelju članka 13. stavka 3. ZSSI-a dužnosnica Sanja Šaban može sudjelovati u znanstveno istraživačkom projektu valorizacije industrijske baštine kao i primiti naknadu za sudjelovanje u predmetnom projektu.

Člankom 13. stavkom 4. ZSSI-a propisano je kako su dužnosnici obvezni prijaviti Povjerenstvu prihode koje ostvaruju obavljanjem djelatnosti iz članka 13. stavka 3. ZSSI-a, stoga se ukazuje dužnosnici Sanji Šaban na obvezu da prihode koje ostvari povodom rada na navedenom znanstveno istraživačkom projektu redovito prikazuje u Izvješću o imovinskom stanju koji će podnositi istekom godine u kojoj su predmetni prihodi ostvareni.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Sanja Šaban, elektronička dostava
2. Objava na internetskoj stranici Povjerenstva
3. Pismohrana